medieval-data/medieval-letters huggingface dataset:
XLIII.  Ad Gaufridum comitem Britanniae, et Henricum fratrem ejus.--Ut non impediant episcopos Britanniae subjici Turonensi Ecclesiae.   (Anno 1144, Maii 18.) [MARTÈVE,  Thesaur,  III, 890.]
Author: Lucius II
Date:  [Godefridus]

LUCIUS episcopus, servus servorum Dei, dilectis in Christo filiis GAUFR. illustri comiti Britanniae, et HENR. fratri ejus, et baronibus per Dolensem, Briocensem et Trechorensem episcopatus constitutis, salutem et apostolicam benedictionem.

Universitati vestrae notum fieri volumus, quod frater noster G. Dolensis episcopus praedecessori nostro felicis memoriae papae Innocentio nobis praesentibus questus est in causa, quae de praelatione Turonensis Ecclesiae et subjectione Dolensis inter ipsum et venerabilem fratrem nostrum Hu. Turonensem archiepiscopum in diversis locis Galliae agitata fuerat, se nimium gravatum fuisse, et graves expensas sustinuisse. Cujus laboribus et expensis idem praedecessor compatiens, juxta petitionem suam praefatum fratrem nostrum Hu. archiepiscopum ad sedem apostolicam evocavit, ut utraque parte praesente causam audiret et debitum finem imponeret. Quo interim divino judicio viam universae carnis ingresso, nos qui, licet indigni, disponente Domino, sibi successimus, utroque nostro se conspectui praesentato, eamdem controversiam hoc ordine diffinivimus. Auditis quidem utriusque partis rationibus, et inspectis Romanorum pontificum privilegiis, praecipue Urbani papae, in quo manifeste continebatur, quod idem papa post multas tam in sua, quam in legatorum sedis apostolicae praesentia discussiones et retractationes judicavit, ut tam Dolensis quam etiam Britanniae citerioris episcopi Turonensem ecclesiam propriam metropolim esse recognoscerent, et debitam ei reverentiam exhiberent, nullusque Dolensis episcopus post Rolandi obitum ad usum pallii aspiraret. Cumque ad haec Dolensis nihil ratione subnixum responderet, nec partem suam per authentica Romanorum pontificum privilegia tueri posset; habito fratrum nostrorum consilio, ejusdem praedecessoris nostri vestigiis inhaerentes, eamdem sententiam auctoritate sedis apostolicae firmavimus, et venerabilem fratrem nostrum Hu. archiepiscopum, de ipsorum episcoporum obedientia propria manu per baculum investivimus. Quia igitur bonorum principum est sanctae Romanae Ecclesiae statuta servare; per apostolica scripta nobilitati vestrae mandamus, atque in peccatorum remissionem injungimus, quatenus eamdem sententiam, a nobis cogente justitia promulgatam, nequaquam impediatis; sed ut praefatae ecclesiae jam dicto archiepiscopo et ecclesiae Turonensi, tanquam propriae metropoli reverenter obediant, patienter sustineatis. Nulli enim injuria irrogatur cum singulis ecclesiis et ecclesiasticis personis debitus honor et reverentia exhibetur. Si quis enim eidem archiepiscopo in hoc contradicere praesumpserit, sententiam quam in eum canonica aequitate promulgaverit, nos auctore Domino ratam habebimus. Datum Laterani, XV Kalendas Junii.
XLVII.  Ad G. comitem Nivernensem.--Ut Vizeliaco restituat quod ademit.   (Anno 1144, Maii 22.) [MANSI,  Concil.,  XXI, 614.]
Author: Lucius II

LUCIUS episcopus, servus servorum Dei, dilecto in Christo filio G. comiti Nivernensi, salutem et apostolicam benedictionem.

Ad nobilitatem tuam pertinet venerabilia loca cum ipsis personis divino famulatui mancipatis diligere et facere, et suam eis justitiam conservare. Ideoque per apostolica scripta nobilitati tuae mandamus, atque in peccatorum tuorum remissionem injungimus, quatenus antiquam stratam, quam de Vizeliaco diceris abstulisse et alias divertisse, ad praedictum locum restituas. Datum IX Kalendas Junii.
XLVIII.  Monasterio Cluniacensi manerium de Lecdecumba asserit.   (Anno 1144, Maii 22.) [  Bullar. Cluniac.,  52.]
Author: Lucius II

LUCIUS episcopus, servus servorum Dei, dilecto filio PETRO Cluniacensi abbati, ejusque fratribus tam praesentibus quam futuris regulariter substituendis, in perpetuum.

Quoniam sine verae cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas diligere personas, et religiosa loca, maxime quae B. Petri juris existunt, et ad Romanam spectant Ecclesiam specialiter, sedis apostolicae munimine confovere, et sua jura eis illibata servare. Eapropter, dilecti filii, praedecessoris nostri felicis memoriae papae Innocentii vestigiis inhaerentes, vestris justis postulationibus gratum impertimus assensum atque manerium de Lecdecumba, quemadmodum ab illustri viro Stephano Anglorum rege cum consuetudinibus et libertatibus illi pertinentibus, et omnibus appenditiis suis, de proprio dominio vobis devotionis intuitu concessum est, et scripto suo firmatum, pro centum videlicet marcis argenti, quas Henricus bonae memoriae Anglorum rex praedecessor illius de thesauro suo annis singulis vobis concesserat, auctoritate apostolica vobis et per vos Cluniacensi monasterio confirmamus, et praesentis scripti pagina communimus. Si qua igitur in futurum ecclesiastica saecularisve persona, hujus nostrae confirmationis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Observantibus autem sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Lucius catholicae Ecclesiae episcopus. Ego Theodewinus Sanctae Rufinae episcopus. Ego Rainerius presbyter cardinalis tituli Sanctae Priscae. Ego Imarus Tusculanus episcopus. Ego Guido in Romana Ecclesia altaris minister Ego Thomas presbyter cardinalis tit. Vestinae. Ego Petrus Albanensis episcopus. Ego Gillebertus presbyter cardinalis tit. Sancta Marci. Ego Mantredus presbyter cardinalis tit. Sanctae Sabinae. Ego Rainerius presbyter cardinalis tit. Sancti Stephani in Coelio Monte. Ego Aribertus presbyter cardinalis tit. Sanctae Anastasiae. Ego Hugo presbyter cardinalis tit. Sancti Laurentii in Lucina. Ego Octavianus diaconus cardinalis Sancti Nicolai in Carcere. indignus. Ego Rodulphus diaconus cardinalis Sanctae in Sept. Sol. Ego Gregorius diaconus cardinalis Sancti Angeli. Ego Astoldus diaconus cardinalis Sancti Eustachii juxta templum Agrippae. Ego Joannes diaconus cardinalis Sanctae Mariae Novae. Datum Laterani per manum Baronis sanctae Romanae Ecclesiae subdiaconi, XI Kalendas Junii, indictione VII, Incarnationis Dominicae anno 1144, pontificatus vero domni Lucii II papae anno primo.
L.  Ad episcopos Galliarum.--Vetat aedificari ecclesias vel capellas in parochiis ad Cluniacense monasterium pertinentibus.   (Anno 1144, Maii 22.) [Dom BOUQUET,  Recueil,  XV, 413.]
Author: Lucius II

LUCIUS episcopus, servus servorum Dei, venerabilibus fratribus universis episcopis per Gallias conutitutis, salutem et apostolicam benedictionem.

Juxta canonicam sanctionem omnino providendum est episcopis, ut aliae Ecclesiae antiquiores propter novas suam justitiam aut decimam non perdant, sed semper antiquiores Ecclesias persolvantur. Ideoque, quoniam religiosorum fratrum Cluniacensium necessitatibus nos convenit providere, per apostolica vobis scripta mandamus, quatenus in parochiis ad Cluniacense monasterium pertinentibus absque consensu Cluniacensis abbatis, nullus ecclesiam vel capellam aedificari praesumat, salva in omnibus apostolicae sedis auctoritate. Datum. . . . . XI Kalend. Junii.
LI.  Privilegium pro monasterio S. Bertini Sithiensi.   (Anno 1144, Maii 26.) [  Collection des Cartulaires,  III, 319.]
Author: Lucius II

LUCIUS episcopus, servus servorum Dei, dilectis filiis LEONI, abbati Sancti Bertini, ejusque fratribus tam praesentibus quam futuris regulariter substituendis in perpetuum.

Ab hoc nos, disponente Domino, in apostolicae sedis servitium promotos agnoscimus, ut ejus filiis auxilium implorantibus efficaciter subvenire, et ei obedientes tueri ac protegere, prout Dominus dederit, debeamus. Unde oportet nos venerabilibus locis manum protectionis extendere, et servorum Dei quieti attentius providere. Eapropter, dilecti in Domino filii, vestris justis postulationibus clementer annuimus, et Beati Bertini monasterium, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum, concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: In episcopatu Atrebatensi, altare de Anesin, altare de Werkin, altare de Barli; in Tornacensi episcopatu, altare de Runbeke, liberum a personatu, salvis redditibus episcopalibus; in Morinensi episcopatu, altare de Vuiserna cum eadem villa, decimam in ecclesia sancti Martini, decimam apud Longuenesse, decimam apud Sanctum Michaelem, decimam apud Tilleke. Decernimus ergo ut nulli omnino hominum liceat praefatum monasterium temere perturbare aut ejus possessiones auferre vel ablatas retinere, minuere, aut quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia, et apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, etc. Usque in finem, ut supra in aliis privilegiis. Ego Lucius, catholicae Ecclesiae episcopus, subscripsi. Data Laterani, per manum Baronis, sanctae Romanae Ecclesiae subdiaconi, septimo Kal. Junii, indictione septima, Incarnationis Dominicae anno 1144, pontificatus vero domini Lucii secundi papae anno primo. In circuitu circuli scribitur: OSTENDE NOBIS, DOMINE MISERICORDIAM TUAM.
LII.  Ad Alvisum episcopum Atrebatensem.   (Anno 1144. Maii 29.) [BALUZ.,  Miscell.  ed. Luc., II, 167.]
Author: Lucius II

LUCIUS episcopus, servus servorum Dei, venerabili fratri ALVISO Atrebatensi episcopo salutem et apostolicam benedictionem.

Lator praesentium, sicut accepimus, juvenis est et boni testimonii et in litterarum scientia eruditus, et Atrebatensi Ecclesiae honeste deservire potest. Ideoque, quoniam cum venerabili fratre nostro Imaro Tusculano episcopo aliquandiu bene conversatus est, per praesentia scripta dilectioni tuae rogando mandamus quatenus pro beati Petri et nostra reverentia in eadem Ecclesia praebendam ei tribuas. Datum Laterani, IV Kalend. Junii.
LV.  Gregorio episcopo Bergomati mandat ut episcopatus sui sacerdotes impellat ad fidelitatem ecclesiis S. Vincentii et S. Alexandri faciendam.   (Anno 1144, Jun. 16.) [LUPI,  Cod. dipl. Bergom.,  II, 1053.]
Author: Lucius II
Date:  [REGORIO]

LUCIUS episcopus, servus servorum Dei, venerabili fratri G Bergamensi episcopo, salutem et apostolicam benedictionem.

Quid de fidelitatibus faciendis a sacerdotibus tui episcopatus ecclesiis Sancti Vincentii et Sancti Alexandri a praedecessore nostro bonae memoriae papa Innocentio statutum sit, et a nobis postea confirmatum, fraternitatem tuam nosse credimus. Unde per praesentia tibi scripta mandamus quatenus sacerdotes illos qui post eamdem constitutionem ordinati sunt, utrisque ecclesiis fidelitatem facere districtae commoneas. Quod si contradictores exstiterint canonica eos censura coerceas. Dat. Ceperani, XVI Kal. Julii.
LVI.  Ad Atrebatensem et Camerac. episcopos.--Ut causam matrimonialem cognoscant, et incursam ea de causa excommunicationem relaxent.   (Anno 1144, Jun. 16.) [MANSI,  Concil.,  XXI, 618.]
Author: Lucius II

LUCIUS episcopus, servus servorum Dei, venerabilibus fratribus ALVISO Atrebatensi, et NICOLAO Cameracensi episcopis, salutem et apostolicam benedictionem.

Nobilis vir Ebrardus de Britolio per nos ab Hierosolymis rediens significavit nobis quod quamdam suam consanguineam, filiam videlicet Thomae de Marna, contra prohibitionem episcopi, et Ecclesiae Belvacensis sibi copulare praesumpserit, qua praesumptione et ipse ab eodem episcopo est excommunicationis vinculo innodatus, et terra sua divinis officiis interdicta. Tandem vero et illam dimisit, et aliam, sicut asserit, sibi legitimo matrimonio copulavit. Ad cujus rei assertionem in praedecessoris nostri felicis memoriae, et nostra etiam praesentia, cum Hierosolymam tenderet, testes producere paratus fuit; quos idem praedecessor noster in alterius partis absentia recipere noluit, sed causam ipsam vestrae discretioni cognoscendam et terminandam commisit. Cujus nos vestigiis inhaerentes per apostolica scripta vobis mandamus, quatenus infra quadraginta dies postquam praesentia scripta susceperitis, tam ipsum quam eamdem mulierem, videlicet filiam Thomae, ante vestram praesentiam evocetis, et causam ipsam hinc inde studiosius inquiratis. Si vero consanguinitas inter ipsos per idoneos testes probata fuerit, et ipsum contra prohibitionem episcopi, et ecclesiae Belvacensis eam duxisse, et propter hoc terram suam interdictam et excommunicatam fuisse constiterit, ipsum ab ejusdem mulieris querimonia omnino absolvatis, et matrimonium, quod cum altera contraxit, propter hoc de caetero nullatenus impediatis. Verum si quis ex vobis necessitate qualibet emergente interesse non poterit, alter, adscitis secum discretis et sapientibus viris, nihilominus causam audiat et supradicto modo diffiniat. Datum XVI Kal. Julii.
LVII.  Ad Atrebatensem et Morinensem episcopos.--Ut damna illata Walthero de Werdone dum Hierosolymam profectus erat, reparari curent.   (Anno 1144, Jun. 17.) [MANSI,  Concil.,  XXI, 617.]
Author: Lucius II

LUCIUS episcopus servus servorum Dei, venerabili fratri ALVISO Atrebatensi, et MILONI Moriensi episcopis, salutem et apostolicam benedictionem.

Nobilis vir Walterius de Werdone per nos ab Hierosolymis rediens questus est quod parochiani vestri, postquam Hierosolymitanum iter incepit, terram suam depraedati sunt, et plurima damna sibi intulerunt. Ideoque, quoniam possessiones et bona eorum qui devotionis intuitu Hierosolymam proficiscuntur sub sanctae Dei Ecclesiae protectione consistunt, per apostolica vobis scripta mandamus, quatenus eosdem parochianos vestros de quibus nobis conquestus fuerat, studiosius moneatis, ut damna postmodum sibi illata cum integritate restituant; quod si comtemptores exstiterint, canonica eos censura coerceatis. Datum Ceperani, XV Kal. Julii.
LIX.  Ad clerum et populum Ravennatem.   (Anno 1144, Jul. 6.) [RUBEI,  Hist. Ravenn.,  p. 329.]
Author: Lucius II

LUCIUS episcopus, servus servorum Dei, dilectis filiis clero et populo Ravennati salutem et apostolicam benedictionem.

Universitati vestrae notum fieri volumus, venerabilem fratrem nostrum M. canonice et concorditer vobis electum debita benignitate suscepimus, ipsumque Spiritus sancti gratia invocata, vobis in archiepiscopum, manibus propriis tanquam B. Petri manibus consecravimus. Eumdem itaque cum gratia sedis apostolicae et litterarum nostrarum prosecutione, ad sedem propriam remittentes, per apostolica vobis scripta mandamus, ut ipsum benigne recipiatis, affectione praecipua diligatis et honoretis, eique tanquam proprio pastori, et animarum vestrarum episcopo, obedientiam ac reverentiam humiliter exhibeatis. Ad recuperanda quoque possessiones et bona Ravennatis Ecclesiae matris vestrae, et habita retinenda, tanquam boni filii opem ei et consilium praebeatis. Nos autem ipsum pro scientia et honestate sua, et Ravennatem ecclesiam, tanquam specialem sedis apostolicae filiam, secundum Deum diligere et honorare volumus, et suam ei justitiam conservare. Inde est quod venerabili fratri nostro A. Placentino episcopo, per apostolica scripta mandamus, ut juxta tenorem privilegiorum Ravennatis Ecclesiae, et antiquam consuetudinem debitam ei et Ecclesiae Ravennati obedientiam ac reverentiam exhibeat. Dat. Lat., II Non. Julii.
LX.  Heinricum Olomucensem episcopum propter quaedam ecclesiastica negotia Romam evocat.   (Anno 1144, Julii 10.) [BOCZEK,  Cod. diplom. Morav.,  I, 320.]
Author: Lucius II

LUCIUS episcopus, servus servorum Dei, venerabili fratri HEINRICO Olomucensi episcopo, salutem et apostolicam benedictionem.

Fraternitatis tuae litteras debita benignitate suscepimus, et super hoc, quod ex ipsarum inspectione, de nostra promotione te laetari intelleximus, gratum habemus, licet ipsa promotio et officii dignitas nullam nobis quietem vel mentis tranquillitatem conferat, imo curas et sollicitudines, labores quoque et tribulationes nobis quandoque augeat. Nos quidem personam tuam ante hoc officium sincero affectu dileximus, et nunc affectuosius diligere volumus, et in quibus secundum Deum possumus honorare. Tua igitur interest in his quae ad officium tuum pertinent ita temetipsum laudabiliter exercere, et ad honorem et exaltationem matris tuae sanctae Romanae Ecclesiae studiose intendere, ut Deus exinde honoretur, et eadem Romana Ecclesia de tua devotione laetetur. Praeterea quoniam in quibusdam negotiis ecclesiasticis tuae discretionis opus habemus consilio, per praesentia tibi scripta mandamus, ut praesentiam tuam quam citius nobis exhibeat. Datum Laterani, VI Idus Julii.
LXI.  Ad Othonem Lucensem episcopum, et G. diaconum cardinalem.   (Anno 1144, Jul. 10.) [BALUZE,  Miscell.  ed. Luc., IV, 593.]
Author: Lucius II

Lucius episcopus, servus servorum Dei, venerabilibus fratribus O. Lucano episcopo et G. diacono cardinali sanctae Romanae Ecclesiae salutem et apostolicam benedictionem.

Prior Sancti Angeli in Folo ad nostram praesentiam veniens nudis verbis se excusavit, quod super ecclesia Sancti Salvatoris nullam injuriam fratribus nostris S. Fridiani intulerat. Nos autem pluribus et diversis negotiis praepediti, cum in causa ipsa attentas diligentias adhibere non possemus, viva voce per obedientiam sibi praecipimus, ut quod praedecessores nostri bonae memoriae Innocent., Coelest. exinde praeceperant, et quod ipse in manu dilecti filii nostri firmavit G. presbyteri cardinalis Sanctorum Laurentii et Damasi sacramento, tam ipse quam fratres sui irrefragabiliter observarent. Vobis vero per apostolicae benedictiones scripturam mandamus, ut eos qui super eamdem S. Salvatoris ecclesiam lapides projecere, vel assultum in ea facere, donec de tanto sacrilegio satisfaciant, pro excommunicatis habeatis. Si vero praefatus prior vel fratres sui sive parochiani super eamdem S. Salvatoris ecclesiam, fratres S. Fridiani infestare praesumpserint, in ipsa S. Angeli ecclesia divina prohibemus officia celebrari. Data Laterani, VI Idus Julii.
LXII.  Heinricum Olomucensem episcopum iterato Romam evocat.   (Anno 1144, Aug. 20.) [BOCZEK,  Cod. diplom. Morav.,  I, 231.]
Author: Lucius II

LUCIUS episcopus, servus servorum Dei, venerabili fratri HEINRICO Olomucensi episcopo, salutem et apostolicam benedictionem.

Fraternitatis tuae litteras debita benignitate suscepimus, et quae in eis continebantur, diligenter attendimus. Unde quemadmodum per alia tibi scripta mandavimus, iterato mandamus, ut quam citius poteris, praesentiam tuam nobis exhibeas. Et tunc tam de his quae nobis significasti, quam de aliis, de quibus lecum loqui volumus, per te veritate plenius cognita, quod statuendum fuerit, auctore Domino, statuemus. Datum Romae, XIII Kal. Septembris.
LXIV.  Ad Petrum Cluniacensem abbatem.--De sua aegritudine, et tregua cum rege Siciliae inita.   (Anno 1144, Sept. 22.) [MANSI,  Concil.,  XXI, 608.]
Author: Lucius II

LUCIUS episcopus, servus servorum Dei, dilecto filio PETRO Cluniacensi abbati, salutem et apostolicam benedictionem.

Dilectionis tuae litteras debitas benignitate suscepimus, et petitiones tuas, quae nobis et fratribus nostris rationabiles visae sunt, libenter admisimus. De statu vero nostro te sollicitum cognoscentes, scire te volumus quia omnipotens Dominus sua nos gratia visitavit, castigans castigavit, sed morti non tradidit. Per ipsius misericordiam convalescimus, et pristinam sanitatem in brevi nos recepturos speramus. Ad colloquium regis Siciliae condescendimus; et quia ad honorem Dei et Ecclesiae suae firmam pacem cum eo facere non potuimus, instanti tamen ipsius violentia nos cogente, treguam cum eo composuimus. Placet autem nobis ut, sicut litteris tuis significasti, tredecim de fratribus tuis, quam citius poteris ad nos transmittas: quia nos, Domino auxiliante, eos honeste recipere, et ad honorem Dei et Cluniacensis Ecclesiae collocare curabimus. Sanctam congregationem vestram pro nobis orantem gratia divina custodiat, et ab omnibus peccatis absolvat. Datum Laterani, decimo Kalendas Octobris.
LXVII.  Monasterium Stabulense sub sua protectione suscipit, firmatque ejus privilegia.   (Anno 1144, Nov. 10.) [MARTENE,  Ampl. Collect.,  II, 121.]
Author: Lucius II

LUCIUS episcopus, servus servorum Dei, dilectis filiis WIBALDO Stabulensi abbati, ejusque fratribus tam praesentibus quam futuris regularem vitam professis in perpetuum. Apostolici moderaminis clementiae convenit religiosos diligere, et eorum loca pia protectione munire, etc., ut in privilegio Coelestini secundi papae sub num. 21 hujus voluminis col. 785. Ego Lucius Catholicae Ecclesiae episcopus. Ego Conradus Sabinensis episcopus. Ego Theodewinus Sanctae Rufinae episcopus. Ego Petrus Albanensis episcopus. Ego Gregorius presbyter cardinalis titulo Calixti. Ego Giselbertus presbyter cardinalis titulo Sancti Marci. Ego Ubaldus presbyter cardinalis titulo Sanctae Crucis. Ego Hugo sanctae Romanae Ecclesiae presbyter titulo Sancti Laurentii in Lucina. Ego Gregorius diaconus cardinalis Sanctorum Sergii et Bacchi. Ego Guido diaconus cardinalis Sanctorum Cosmae et Damiani. Ego Octavianus diaconus cardinalis Sancti Nicolai in Carcere Tulliano. Ego Guido in Romana Ecclesia altaris minister indignus. Ego Petrus diaconus cardinalis Sanctae Mariae in Porticu. Ego Gregorius diaconus cardinalis Sancti Angeli. Ego Johannes diaconus cardinalis Sanctae Mariae-Novae. Ego Gerardus diaconus cardinalis sanctae Romanae Ecclesiae.

Datum Laterani per manum Baronis, sanctae Romanae Ecclesiae subdiaconi, IV Idus Novembris, indictione VIII, Incarnationis Dominicae anno 1144, pontificatus vero domini Lucii secundi papae anno primo.
LXVIII.  Ad S. Bernardum Claraeval. abbatem.--Ut moneat Nivernensem comitem ne quid praeter fas a Vizeliacensibus exigat.   (Anno 1144, Nov. 19.) [MANSI,  Concil.,  XXI, 614.]
Author: Lucius II

LUCIUS episcopus, servus servorum Dei, charissimo in Christo filio BERNARDO Claraevallensi abbati, salutem et apostolicam benedictionem.

Dilectionem tuam ignorare non credimus, quod Vizeliacense monasterium B. Petri juris existit, et ad ejus proprietatem et defensionem specialiter pertinet. Nunc autem, sicut accepimus, G. Nivernensis comes contra justitiam, et sedis apostolicae auctoritatem a dilecto filio Pontio ipsius loci abbate violenter exigit ut de qualibet querimonia in persona sua cum hominibus suis in curia sua respondeat. Quod quidem nec ipse abbas, nec praedecessores sui hactenus fecisse noscuntur. Ideoque per apostolica tibi scripta mandamus, quatenus eumdem comitem ex nostra parte diligenter commoneas, ut pro B. Petri reverentia, cujus juris idem monasterium esse dignoscitur, ab hujusmodi exactione desistat, aut in praesentia venerabilium fratrum nostrorum A. Hostiensis, et I. Tuscul. episcoporum, apostolicae sedis legatorum, juxta tenorem sedis apostolicae privilegiorum, quod justitia dictaverit, ab eodem abbate recipiat. Quod si hoc recipere noluerit, ipsum monasterium tam injuste opprimi pati non poterimus; et quod nostri interest officii, auctore Domino faciemus. Datum Later., XIII Kal. Decembris.